*Projekts*

LATVIJAS REPUBLIKAS MINISTRU KABINETS

2016.gada Noteikumi Nr. \_\_\_

Rīgā (prot. Nr. \_\_ \_\_. §)

**Noteikumi par kosmētiskā iedeguma iegūšanas pakalpojuma higiēnas prasībām un šo prasību uzraudzības kārtību**

Izdoti saskaņā ar

Epidemioloģiskās drošības likuma

38.1 panta pirmo daļu,

 likuma „[Par atbilstības novērtēšanu](http://likumi.lv/doc.php?id=63836)”

[7. panta](http://likumi.lv/doc.php?id=63836#p7) pirmo daļu un Reklāmas

likuma 7.panta otro daļu

1. **Vispārīgie jautājumi**
2. Noteikumi nosaka higiēnas prasības saimnieciskās darbības veicējam, kas sniedz kosmētiskā iedeguma iegūšanas pakalpojumu (turpmāk – pakalpojums), tā telpām, iekārtām, apkalpojošajam personālam, prasības pakalpojuma reklāmai un informācijai par pakalpojumu, kā arī šo prasību uzraudzības kārtību.
3. Noteikumos lietotie termini:
	1. Solārija personāls – saimnieciskās darbības veicēja nodarbinātās personas, kuras sniedz pakalpojumu, izmantojot UV iekārtas, un kuru kvalifikācija atbilst šo noteikumu [IV nodaļā](http://likumi.lv/doc.php?id=217520#n4) noteiktajām prasībām;
	2. UV iekārta – ultravioletā starojuma iekārta, kas nepieciešama kosmētiskā iedeguma pakalpojumu saņemšanai un kura atbilst šo noteikumu [III nodaļā](http://likumi.lv/doc.php?id=217520#n3) noteiktajām prasībām;
	3. UV starojums – ultravioletais starojums, kā ietekmē izmainās ādas pigmentācija un tiek iegūts kosmētiskais iedegums.
4. Par šo noteikumu prasību ievērošanu ir atbildīgs saimnieciskās darbības veicējs, kas sniedz pakalpojumu (turpmāk - pakalpojuma sniedzējs).
5. Pakalpojuma sniedzējs pirms pakalpojuma sniegšanas uzsākšanas paziņo par to Veselības inspekcijai atbilstoši normatīvajiem aktiem par kārtību, kādā pakalpojumu sniedzējs paziņo par saimnieciskās darbības, kura saistīta ar skaistumkopšanas pakalpojumu sniegšanu, uzsākšanu.
6. Šo noteikumu prasību izpildi kontrolē Veselības inspekcija. Šo noteikumu 12. un 13.punktā noteikto prasību izpildi kontrolē Patērētāju tiesību aizsardzības centrs.

**II. Pakalpojuma sniegšanas ierobežojumi, patērētāju informēšana par UV starojuma radītiem riskiem veselībai un prasības reklāmai**

1. Pakalpojumu aizliegts sniegt patērētājiem, kas jaunāki par 18 gadiem.
2. Pirms pakalpojuma sniegšanas solārija personāls pārliecinās par patērētāja vecumu. Patērētāja pienākums ir bez uzaicinājuma uzrādīt solārija personālam personu apliecinošu dokumentu pirms pakalpojuma saņemšanas, kā arī pēc Veselības inspekcijas pieprasījuma.
3. Pakalpojuma sniedzējs ir atbildīgs par drošu un cilvēka veselībai nekaitīgu pakalpojumu sniegšanu, kā arī par patērētāja mutisku informēšanu pirms pakalpojuma par pakalpojuma saņemšanas nosacījumiem un par UV starojuma radītajiem riskiem veselībai
4. Pirms pakalpojuma saņemšanas:
	1. patērētājs aizpilda aptaujas anketu, kurā pakalpojumu sniedzējs ir iekļāvis šo noteikumu 1.pielikumā minēto informāciju. Pie viena pakalpojuma sniedzēja aizpildītā anketa ir derīga sešus mēnešus no tās aizpildīšanas dienas;
	2. solārija personāls izsniedz patērētājam apmeklējumu uzskaites karti, kurā norādīts patērētāja vārds, uzvārds, apmeklējuma datums, laiks un pakalpojuma saņemšanas nosacījumi, informācija par UV starojuma radītajiem riskiem veselībai, kas noteikta šo noteikumu 2.pielikumā;
	3. solārija personāls novērtē patērētāja ādas fototipu un sastāda sauļošanās plānu, ko pievieno apmeklējuma uzskaites kartei.
5. Apmeklējuma uzskaites karte atrodas pie patērētāja. Apmeklējuma uzskaites kartes pazaudēšanas gadījumā pakalpojuma sniedzējs nodrošina jaunas apmeklējuma uzskaites kartes izsniegšanu patērētājam.
6. Pakalpojuma sniedzējs uzgaidāmajā telpā vai vietā, kā arī telpā vai vietā, kur atrodas UV iekārta, izvieto informāciju, kurā norādīta katra šo noteikumu 2.pielikuma punkta prasība atsevišķos laukumos, kas nav mazāki par 21 x 30 cm, tā, lai informācija aizņemtu lielāko tehniski iespējamo daļu no tekstam paredzētā laukuma un, lai patērētājam šī informācija būtu viegli ieraugāma un salasāma.
7. Pakalpojuma reklāmā iekļauj informāciju, ka pakalpojumu aizliegts saņemt personām, kas ir jaunākas par 18 gadiem, un ka UV iekārtas lietošana ir kaitīga cilvēka veselībai. Informācijai atvēl vismaz 10 procentus no konkrētās reklāmas apjoma. Burtu izmērs ir tāds, lai informācija aizņemtu lielāko tehniski iespējamo daļu no tekstam paredzētā laukuma.
8. Aizliegts pakalpojuma reklāmā reklamēt ieguvumus cilvēka veselībai, tai skaitā D vitamīna sintēzi, no UV iekārtu lietošanas un vispārējās UV starojuma iedarbības.

**III. Prasības solāriju telpām, iekārtām un aprīkojumam**

1. Pakalpojuma sniegšanas vietā ir nodrošinātas vismaz šādas telpas:
	1. uzgaidāmā telpa vai vieta patērētājam;
	2. telpa vai norobežota vieta, kur atrodas UV iekārta un vieta patērētāja personīgo mantu un drēbju novietošanai;
	3. vieta telpu uzkopšanas inventāra uzglabāšanai;
	4. telpa personāla higiēnas vajadzībām (tualete - arī klienta lietošanai).
2. Pakalpojuma sniegšanas vietā ir dabīgā vai mehāniskā ventilācija, nodrošinot gaisa temperatūru ne zemāku par +18 ºC, grīdas ir viegli tīrāmas un dezinficējamas.
3. Telpu, UV iekārtas un aprīkojuma uzkopšanu veic regulāri atbilstoši pakalpojuma sniedzēja izstrādātajam telpu un aprīkojuma tīrīšanas un dezinfekcijas plānam.
4. UV iekārtas ir apgādātas ar darba stundu uzskaites un sauļošanās laika mērītājiem, ventilācijas sistēmām un automātisko atslēgšanās sistēmu.
5. UV iekārtas radītais maksimālais efektīvais UV starojuma līmenis nepārsniedz 0,3W/m2.
6. UV iekārtas radīto maksimālo efektīvo UV starojuma līmeni apliecina UV iekārtas tehniskā dokumentācija, lampu ražotāja izsniegta atbilstības deklarācija vai mērījumu rezultāti.
7. UV iekārtas radītā starojuma mērījumus ar kalibrētu mēraparatūru, kas atbilstoši ražotāja lietošanas instrukcijai ir piemērota attiecīgā UV starojuma mērījumu veikšanai, veic:
	1. Latvijas Nacionālajā akreditācijas birojā atbilstoši standartam LVS EN ISO/IEC 17025:2005 "Testēšanas un kalibrēšanas laboratoriju kompetences vispārīgās prasības" akreditētas laboratorijas;
	2. citās Eiropas Savienības dalībvalstīs akreditētas institūcijas, kuras tiesīgas veikt optiskā starojuma mērījumus;
	3. personas ar atbilstošu kvalifikāciju mērījumu veikšanai.
8. Pakalpojuma sniedzējs nodrošina ierakstu veikšanu (elektroniski vai papīra formā) par UV iekārtu lampu maiņu, to nolietojuma pakāpi, kā arī jebkurām tehniskajām pārbaudēm. Šie dati pēc pieprasījuma ir pieejami patērētājiem un Veselības inspekcijai.
9. Pakalpojuma sniedzējs katram patērētājam nodrošina:
	1. UV starojuma aizsargbrilles;
	2. salvetes vai citus līdzekļus kosmētikas noņemšanai.
10. Pakalpojuma sniedzējs nodrošina, ka solārija personāls UV iekārtu un UV starojuma aizsargbrilles tīra un dezinficē ar atbilstošiem tīrīšanas, dezinfekcijas līdzekļiem pēc katras lietošanas reizes.

**IV. Prasības solārija personālam**

1. Pakalpojuma sniedzējs ir atbildīgs, lai droša un cilvēka veselībai nekaitīga pakalpojuma sniegšanai solārija personālam būtu atbilstošas teorētiskās un praktiskās zināšanas par ādas uzbūvi, tipiem un fizioloģiju, UV starojuma fizikālo raksturojumu, UV starojuma fizioloģisko un terapeitisko iedarbību uz cilvēka organismu, indikācijām, kontrindikācijām, komplikācijām, lietošanas iespējām, aparatūru, darba drošību un pirmo palīdzību UV starojuma izraisītu veselības traucējumu gadījumā. Šādas zināšanas apliecina medicīniskās izglītības dokuments, ārvalstīs iegūts profesionālās izglītības vai kvalifikācijas dokuments, kas Latvijā atzīts atbilstoši normatīvajiem aktiem par profesionālās kvalifikācijas atzīšanu, vai apliecība saskaņā ar šo noteikumu 3.pielikumu par mācību kursa "Kosmētiskā iedeguma iegūšanas pakalpojumam noteiktās higiēnas prasības" apgūšanu (turpmāk – apliecība).
2. Apliecību solārija personālam izsniedz apmācīttiesīga institūcija, ja solārija personāls apguvis divpadsmit stundu mācību kursu „Kosmētiskā iedeguma iegūšanas pakalpojumam noteiktās higiēnas prasības” atbilstoši šo noteikumu 4.pielikumā minētajai programmai un nokārtojis zināšanu pārbaudi. Mācību kursa „Kosmētiskā iedeguma iegūšanas pakalpojumam noteiktās higiēnas prasības” programmas Vispārīgās daļas tēmu apmācībā ir obligāta sertificēta dermatologa vai sertificēta onkologa dalība.
3. Apliecība ir derīga piecus gadus no tās izsniegšanas dienas. Apliecību atkārtoti izsniedz pēc apmācību programmas atkārtotas apgūšanas.

**V. Noslēguma jautājumi**

1. Atzīt par spēku zaudējušiem 2010. gada 7. septembra Ministru kabineta noteikumus Nr. 834 „Noteikumi par kosmētiskā iedeguma iegūšanas pakalpojuma higiēnas un nekaitīguma prasībām un šo prasību uzraudzīšanas kārtību” (Latvijas Vēstnesis, 2010, 144. nr.).
2. Noteikumi stājas spēkā 2016.gada 30.jūnijā.

Ministru prezidents Māris Kučinskis

Veselības ministrs Guntis Belēvičs

Iesniedzējs: Veselības ministrs Guntis Belēvičs

Vīza: Valsts sekretāre Solvita Zvidriņa

18.02.2016. 14:20

1071

D.Būmane

67876148, dace.bumane@vm.gov.lv